ESA: - Hurtigruten fikk ulovlig statsstøtte

Hurtigruten har fått ulovlig statsstøtte, ifølge Eftas overvåkingsorgan Esa. Støtten er i strid med EØS-avtalen og må betales tilbake.

STØRSTE EIER: Trygve Hegnar er gjennom sitt selskap Periscopus den største eieren i Hurtigruten. Vis mer

Publisert: Oppdatert: 29. juni 2011 14:17 , Publisert: 29. juni 2011 13:04

Eftas overvåkningsorgan Esa har konkludert med at Hurtigruten har mottatt ulovlig økonomisk støtte fra staten.

På børsen faller Hurtigruten-aksjen

Det var i midten av juli i fjor at Esa startet granskingen av statsstøtten til Hurtigruten.

Mistanken var at en ekstrabevilgning fra staten på 181 millioner kroner i 2008 var i strid med EØS-avtalen. Onsdag konkluderte ESA med at Hurtigruten har fått ulovlig støtte.

- Ekstrabetalingen Norge ga Hurtigruten i 2008 for kjøp av transporttjenester mellom Bergen og Kirkenes, ble ikke innvilget i samsvar med EØS-reglene for statsstøtte. Hurtigruten må betale tilbake enhver overkompensasjon til norske myndigheter, opplyser ESA.

Selv beregne

Men overvåkingsorganet tallfester ikke hvor mye av beløpet som er ulovlig og konkurransevridende støtte.

Staten får beskjed om selv å beregne beløpet og kreve det tilbake fra Hurtigruten.

- EØS-reglene hindrer ikke at staten kan betale for denne typen tjenester. Men åpenhet og avskilte regnskap er nødvendig for å sikre at offentlige penger ment for kjøpt av allmennyttige tjenester ikke subsidierer kommersielle aktiviteter eller skaper ekstra overskudd, sier direktør Per Andreas Bjørgan i Esas avdeling for statsstøtte.

- Fullstendig uventet

Konsernsjef Olav Fjell i Hurtigruten ASA var ikke orientert om utfallet på forhånd.

– Dette var fullstendig uventet. Jeg visste avgjørelsen ville komme i dag, men er ikke kjent med detaljene. Vi må nesten bli orientert av Samferdselsdepartementet før vi sier noe mer om avgjørelsen i ESA, sier Fjell til NTB.

Kan klage til domstolen

Staten har mulighet til å ta saken til EFTA-domstolen i Luxembourg, men må likevel starte beregningsarbeidet med en gang.

Trengte mer penger

Bakgrunnen for saken er at statens avtale med Hurtigruten fra 2004. Avtalen hadde i utgangspunktet en verdi av 1,9 milliarder kroner løper i en åtteårsperiode fra 1. januar til 2005 til 31. desember 2012.

Men på grunn av økonomiske problemer i Hurtigruten gikk staten i 2008 med på å utbetale en ekstrabevilgning på 181 millioner kroner. Det er altså denne støtten Esa anser som for høy og dermed delvis ulovlig.

Regjeringen har hele tiden avvist enhver påstand om at tilleggsbevilgningen er ulovlig og mener støtten ligger innenfor rammene av avtalen Esa godkjente i 2004.

Det statlige kjøpet av kystruta Bergen-Kirkenes gjelder kun godsfrakt og distansepassasjerer, ikke turisme. Avtalen omhandler betalingen Hurtigruten får fra staten for å påta seg en transportoppgave som er ulønnsom.

Får støtte

ESA har også tatt stilling til en klage vedrørende den forrige anbudsrunden for drift av kystruten. Hurtigruten ASA var den eneste som leverte et tilbud på drift av denne kystruten for de neste sju årene.

Klageren mener anbudet var utformet på en slik måte at det ikke ga potensielle konkurrenter en reell mulighet til å vinne deler av kontrakten. Men her gir ESA staten medhold i at anbudet kunne formuleres på den måten det ble gjort.

Klageren fikk heller ikke medhold i at kontrakten skulle være ugyldig fordi det ikke var satt miljøkrav til båtene.

Her kan du lese mer om Hurtigruten